SL Uradni list Evropske unije C 305/19

Objava vloge za spremembo v skladu s členom 6(2) Uredbe Sveta (ES) št. 510/2006 o zaščiti geografskih označb in označb porekla za kmetijske proizvode in živila

2010/C 305/12

V skladu s členom 7 Uredbe Sveta (ES) št. 510/2006 (1) je ta objava podlaga za uveljavljanje pravice do ugovora zoper vlogo za spremembo. Izjave o ugovoru mora Komisija prejeti v šestih mesecih od dneva te objave.

VLOGA ZA SPREMEMBO

UREDBA SVETA (ES) št. 510/2006

VLOGA ZA SPREMEMBO V SKLADU S ČLENOM 9

„RIVIERA LIGURE“

ES št.: IT-PDO-0117-1540-05.06.2000

ZGO ( ) ZOP ( X )

1. Postavka v specifikaciji proizvoda, na katero se sprememba nanaša:

—  ime proizvoda — opis proizvoda —  geografsko območje —  dokazilo o poreklu — metoda pridobivanja —  povezanost — označevanje —  nacionalne zahteve — drugo (navedite)

2. Vrsta spremembe:

—  sprememba enotnega dokumenta ali povzetka — sprememba specifikacije registriranega ZOP ali ZGO, za katerega enotni dokument in povzetek nista bila objavljena —  sprememba specifikacije, pri kateri objavljenega enotnega dokumenta ni treba spremeniti (člen 9(3) Uredbe (ES) št. 510/2006) —  začasna sprememba specifikacije zaradi obveznih sanitarnih ali fitosanitarnih ukrepov, ki so jih uvedli javni organi (člen 9(4) Uredbe (ES) št. 510/2006)

3. Spremembe:

3.1 Opis proizvoda:

Specifikacije so bile spremenjene zaradi dodanih podatkov o medianah značilnih lastnosti, črtanja ocene 6,5 s senzorične analize (ki ni več potrebna) in sprejetja metode COI/T20 Dok. št. 22.

3.2 Metoda pridobivanja:

Kar zadeva dodatno geografsko navedbo „Riviera del Ponente Savonese“, se spremeni sestava sort oljk: delež oljk sorte „Taggiasca“ se zmanjša, in sicer s 60 % na 50 %, medtem ko se delež drugih sort, ki jih je mogoče uporabiti za olje, poveča s 40 % na 50 %.

Pri popisu in inšpekcijskem pregledu na kraju samem, opravljenih zaradi vodenja registra oljčnih nasadov, kar je potrebno za nadzor, se je izkazalo, da so bili odstotni deleži, opredeljeni ob vložitvi vloge za registracijo, napačni.

Rok za obiranje oljk je bil prestavljen na 31. marec vsakega leta, območje gojenja oljk pa se razteza od obale proti pobočjem gričev in po dolinah, ponekod tudi do nadmorske višine od 600 do 700 metrov. Zaradi te različne nadmorske višine in drugih morfoloških dejavnikov ozemlja, kot sta naklon zemljišč in sama tipologija posebnih ligurskih sort, je zorenje koščičastih sadežev postopno, posledično pa postopno poteka tudi njihovo obiranje.

3.3 Označevanje:

Člen 7(3) specifikacij je bil spremenjen zaradi natančnejšega obveščanja potrošnikov; s to spremembo je navedba nazivov kmetijskih gospodarstev, posestev in kmetij dovoljena le, če je proizvod, pridobljen izključno iz oljk iz oljčnih nasadov, ki so del navedenega kmetijskega gospodarstva, predelan in stekleničen na opredeljenih območjih.

3.4 Drugo:

Ker nadzorni organ, naveden v povzetku, ki je bil leta 1996 poslan v skladu s členom 17 Uredbe (EGS) št. 2081/92, in sicer Ministero delle Risorse Agricole, Alimentari e Forestali, ne more opravljati nalog, opredeljenih v navedenem dokumentu, so bile za te naloge pooblaščene Camere di Commercio, Industria, Artigianato ed Agricoltura v mestih Genova, Savona, Imperia in La Spezia, katerih delo usklajuje Unioncamere Liguria s sedežem na naslovu Via San Lorenzo 15/1, 16123 Genova GE, ITALIA. Ta nadzorni organ je pristojen za nadzor skladnosti proizvoda s specifikacijo v skladu z določbami členov 10 in 11 Uredbe (ES) št. 510/2006. Ta organ je imenovani javni organ.

POVZETEK

UREDBA SVETA (ES) št. 510/2006

„RIVIERA LIGURE“

ES št.: IT-PDO-0117-1540-25.06.2000

ZOP ( X ) ZGO ( )

Ta povzetek zajema glavne elemente specifikacije proizvoda za informativne namene.

1. Pristojna služba v državi članici:

Naziv: Ministero delle politiche agricole alimentari e forestali Naslov: Via XX Settembre 20 00187 Roma RM ITALIA Tel. +39 0646655104 Faks +39 0646655306 E–naslov: saco7@politicheagricole.gov.it

2. Vlagatelj:

Naziv: Consorzio per la tutela dell’olio extravergine di oliva a denominazione di origine protetta Riviera Ligure Naslov: Via T. Schiva 29 18100 Imperia IM ITALIA Tel. +39 0183767924 Faks +39 0183769039 E–naslov: info@consorziodoprivieraligure.it Sestava: proizvajalci/predelovalci ( X ) drugo ( )

3. Vrsta proizvoda:

Skupina 1.5 – Olja in masti

4. Specifikacija:

(povzetek zahtev v skladu s členom 4(2) Uredbe (ES) št. 510/2006)

4.1 Ime:

„Riviera Ligure“

4.2 Opis:

Oljčno olje „Riviera Ligure“ je ekstra deviško oljčno olje, ki ima naslednje kemične in organoleptične lastnosti:

— največja kislost: 0,80 %,

— peroksidno število: ≤ 18 mekv O2/kg,

— barva: od rumene do zelenorumene,

— lastnosti za organoleptično ocenjevanje (COI.T.20/doc. št. 22). — Za organoleptično ocenjevanje mora biti mediana napak enaka 0; — sadežno: mediana ≥ 3, — pikantno: največja mediana ≤ 4, — grenko: največja mediana ≤ 4, — blago: mediana ≥ 4.

4.3 Geografsko območje:

Območje pridelave oljčnega olja ZOP „Riviera Ligure“ obsega upravno ozemlje Ligurije.

4.4 Dokazilo o poreklu:

Spremljajo se vse faze proizvodnega postopka, tako da se za vsako fazo evidentirajo vhodni in izhodni proizvodi. Zato morajo vsi gospodarski subjekti, ki sodelujejo v proizvodnem postopku, obvezno izpolniti prevozne dokumente, ki so za to predvideni v programu nadzora. Prevozni dokumenti morajo spremljati premike vsake serije oljk in/ali olja ter vsebovati vse potrebne podatke za zagotavljanje porekla proizvoda iz točke 4.3. Nadzornemu organu morajo biti na voljo za preverjanje ob inšpekcijskih pregledih. S tem spremljanjem ter z vpisom proizvajalcev, mlinov in polnilnic v registre, ki jih za ta namen določi in vodi organ, pristojen za nadzor, se zagotavlja sledljivost proizvoda. Nadzorni organ v skladu s specifikacijo in glede na ustrezno raven nadzora nadzira vse fizične ali pravne osebe, navedene v različnih registrih.

4.5 Metoda pridobivanja:

Ekstra deviško oljčno olje „Riviera Ligure“ je proizvedeno iz zdravih oljk, ki se pred 31. marcem vsakega leta ročno ali mehansko oberejo neposredno z drevesa v oljčnih nasadih na opredeljenem območju pridelave. Pridelek oljk ne sme preseči 7 000 kg na hektar v specializiranih oljčnih nasadih, količina iztisnjenega olja pa ne sme presegati 25 % teže pridelka. Za iztiskanje se lahko uporabljajo le tisti mehanski ali fizični postopki, s katerimi je mogoče pridobiti olje s posebnimi in originalnimi kakovostnimi značilnostmi ploda.

Razdalje med drevesi, postopki gojenja in sistemi obrezovanja morajo biti taki, kot se običajno uporabljajo, ali pa taki, da ne spremenijo značilnosti oljk in olj, za katere se bo uporabila zaščitena označba porekla „Riviera Ligure“. Zato se za primerne za proizvodnjo štejejo terasasti oljčni nasadi na gričih s srednjim ali velikim naklonom na območju, opredeljenem v specifikaciji, na katerih je prst nastala z drobljenjem matične kamnine apnenčastega izvora.

Za proizvodnjo ekstra deviškega oljčnega olja z zaščiteno označbo porekla „Riviera Ligure“ z dodatno geografsko navedbo „Riviera dei Fiori“ so posebno primerni oljčni nasadi na območju pridelave, opisanem v specifikaciji, na zemljiščih z večjim ali manjšim naklonom, oblikovanih v terase, ki so nastala z mehanskim drobljenjem matične kamnine apnenčastega izvora (eocen) in oblikovanjem plasti, zaradi česar je sčasoma nastala ilovnata prst, ki v višjih legah postaja mehkejša.

Za proizvodnjo ekstra deviškega oljčnega olja z zaščiteno označbo porekla „Riviera Ligure“ z dodatno geografsko navedbo „Riviera del Ponente Savonese“ so posebno primerni oljčni nasadi na območju pridelave, opisanem v specifikaciji, na razmeroma strmih zemljiščih, ki so razen na ravnini Albenga oblikovana v terase in so nastala iz matične kamnine apnenčastega izvora, iz katere je zaradi meteornih voda in vodotokov nastala običajno globoka ilovnata prst. Ta v višjih legah zaradi skrilavca postaja mehkejša in bolj propustna. Za proizvodnjo ekstra deviškega oljčnega olja z zaščiteno označbo porekla „Riviera Ligure“ z dodatno geografsko navedbo „Riviera di Levante“ so posebno primerni oljčni nasadi na območju pridelave, opisanem v specifikaciji, na strmih zemljiščih, oblikovanih v terase, ki so na obali podprte s suhimi zidovi, kjer je prst v miocenu in eocenu nastala iz matične kamnine, ki je v notranjosti večinoma iz apnenca, na obali pa iz skrilavcev in peščenjakov. Prst v notranjosti je ilovnata in bogata z glino, medtem ko je na obalnem območju mehka in večinoma peščena.

4.6 Povezava:

Značilnosti proizvoda so posledica posebnih pedoklimatskih razmer; okoljski dejavniki in posebne sorte na tem ozemlju namreč dajejo ligurskemu olju zelo poseben značaj.

Ti dejavniki, sorte, značilne za Ligurijo, okolje v smislu podnebja in ozemlja ter postopno zorenje oljk ligurskih sort dajejo ekstra deviškemu oljčnemu olju z zaščiteno označbo porekla „Riviera Ligure“ značilnosti, ki izhajajo iz uravnoteženosti blage arome in rahlo sadnega okusa.

Tudi drugi dejavniki dokazujejo povezanost proizvoda z ozemljem: uporaba sort oljk, ki so značilne za Ligurijo, evidentirane vrednosti oleinskih maščob v tem olju, ki so med najvišjimi v Italiji in so tesno povezane s sorto in podnebjem, ter načini gojenja (zlasti obiranje), na katere vpliva relief.

Uvedba in širjenje oljk se tradicionalno pripisujeta benediktinskim menihom, ki so v srednjem veku izbrali krajevne sorte in izboljšali tehnike gojenja, saj so uvedli gradnjo teras in postavljanje suhih zidov. O trgovini z oljem z ligurske obale pričajo dokumenti Genovske republike o upravljanju in preskrbi mesta: leta 1593 je bila ustanovljena Magistratura dei Provvisori dell’olio, pristojna za zagotavljanje nepristranskega upravljanja te pomembne dobrine, ki je proizvajalce na ligurski obali zavezovala, da del proizvodnje prodajajo po določeni ceni.

Več dokumentov iz 17. stoletja dokazuje, da sta na primer milanski vojvoda in savojski princ dobivala oljčno olje z ligurske obale.

Usmerjenost Ligurije k pridelavi oljk in oljčnega olja se je nato okrepila v 18. stoletju, nadaljevala pa z razvojem trgovine s krajevnim oljem, zlasti na zahodu. Ligursko olje je konec 19. stoletja uživalo velik sloves, njegove odlike pa so bile priznane tudi v tujini, kot dokazujejo priročniki za proizvodnjo živil. Označba „Riviera Ligure“ izhaja iz tega obdobja, ko je Ligurija prišla pod vladavino savojske hiše in je „Riviera Genova“ (genovska obala) postala „Riviera Ligure“ (ligurska obala), s tem poimenovanjem pa sta bila povezana tudi izraza „di ponente“ in „di levante“, ki opozarjata na osrednji položaj Genove. Takoj po združitvi Italije, ko je Ligurija dobila sedanje ozemlje (brez območja Nice), se je izraz „Riviera“ uveljavil kot običajno poimenovanje za proizvodnjo oljk in oljčnega olja v regiji.

4.7 Nadzorni organ:

Naziv: Camere di Commercio, Industria, Artigianato ed Agricoltura di Genova, Savona, Imperia e La Spezia coordinate da Unioncamere Liguria Naslov: Via San Lorenzo 15/1 16123 Genova GE ITALIA Tel. +39 010248521 Faks +39 0102471522 E–naslov: unione.liguria@lig.camcom.it

4.8 Označevanje:

Označba „Riviera Ligure“ mora biti na etiketi izpisana čitljivo in neizbrisno, tako da jasno izstopa med drugimi navedbami, takoj za njo pa mora biti navedba „denominazione di origine protetta“.

Prepovedano je dodajanje drugih izrazov, ki niso izrecno določeni, skupaj z izrazi „tipo“, „gusto“, „uso“, „selezionato“, „scelto“ in podobnimi.

Dovoljena pa je uporaba navedb, ki se sklicujejo na imena, nazive družb ali zasebne znamke, pod pogojem, da ne hvalijo proizvoda in ne zavajajo kupcev.

Na etiketi mora biti obvezno navedeno leto pridelave oljk, iz katerih je bilo pridobljeno olje.

(1) UL L 93, 31.3.2006, str. 12.